ORDE do 31 de agosto de 2009 pola que se convocan subvencións no ámbito de colaboración coas entidades locais para a contratación de axentes de emprego e desenvolvemento local para o exercicio 2009.
CONSELLERÍA DE TRABALLO E BENESTAR — III. OUTRAS DISPOSICIÓNS — 16/09/2009

Desde o 1 de xaneiro de 1998 a Comunidade Autónoma de Galicia ten asumida, mediante o Decreto 289/1997, a transferencia da xestión realizada polo Instituto Nacional de Emprego no ámbito do traballo, o emprego e a formación, que recolle, entre outras materias obxecto de traspaso, as subvencións reguladas pola orde do Ministerio de Traballo e Asuntos Sociais do 15 de xullo de 1999 (modificada pola Orde do 27 de decembro de 1999, a Orde TAS/49/2005, do 14 de xaneiro, e a Orde TAS/360/2008, do 6 de febreiro), pola que se establecen as bases de concesión de subvencións públicas para o fomento do desenvolvemento local e impulso dos proxectos e empresas cualificadas como I+E.
A través dos decretos 79/2009, do 19 de abril, polo que se establece a estrutura orgánica da Xunta de Galicia, 83/2009, do 21 de abril, polo que se fixa a estrutura orgánica dos departamentos da Xunta de Galicia, e mais o Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, esta asume o exercicio das competencias e funcións, entre outras materias, no relativo ás políticas activas de emprego.
A aplicación das políticas activas de emprego segue as directrices europeas de emprego elaboradas pola Comisión Europea co fin de lograr unha estratexia de acción común. Estas directrices poñen especial fincapé na importancia da creación de postos de traballo a nivel local desde a perspectiva de que existen novos filóns de emprego susceptibles de xerar novos postos de traballo, e é no ámbito local onde se atopan as maiores posibilidades de detección e aproveitamento en beneficio do emprego.
Consecuentemente con estas previsións, os programas de cooperación, en xeral, tratan de dar un enfoque global ás liñas de fomento do emprego público ou institucional, desde a dobre perspectiva de dinamización e xeración de novas actividades no medio local e rural e de servir de ferramenta para a mellora da empregabilidade, a través da adquisición de experiencia profesional, das persoas traballadoras desempregadas que participen neles.
A constitución dun contorno local propicio á creación de emprego require o desenvolvemento dun conxunto de funcións esenciais como son a animación, o estímulo e a innovación. Para que estas funcións se poñan en práctica é fundamental a presenza de axentes de emprego e desenvolvemento local, coa formación e experiencia adecuada que lles permita utilizar unha metodoloxía común e que poidan desempeñar diversas tarefas como promotores de actividade, prospectores de mercado e asesores puntuais de proxectos de empresa.
Por outra banda, a necesidade que as corporacións locais teñen que contar coa figura do axente de emprego e desenvolvemento local, xunto coa oportunidade de aproveitar ao máximo a experiencia dos técnicos cuxas contratacións foron obxecto de subvención, durante os anos de implantación deste programa, poñen de manifesto a necesidade de consolidar a modificación introducida en 2008, na mesma liña que a Administración estatal (Orde TAS/360/2008, de febreiro, BOE núm. 40, do 15 de febreiro), cal é, suprimir o período máximo de 4 anos durante o que se pode conceder a subvención pola contratación do mesmo técnico. Esta modificación amósase fundamental á hora de aproveitar de maneira plena a experiencia e o saber facer dos axentes de emprego e desenvolvemento local.
Desde esta perspectiva cómpre potenciar o papel das entidades locais como motoras da creación de emprego e apoiar decididamente a constitución de pequenas e medianas empresas, dado que a súa existencia favorece un tecido empresarial máis estable, a diversificación de actividades e, sobre todo, un crecemento económico sostido.
Por outra banda, a creación de emprego na Comunidade Autónoma de Galicia require dunha permanente innovación nos recursos e medidas establecidos desde a Administración autonómica para a consecución deste fin, así como dun eficaz aproveitamento dos mecanismos que ofrecen as novas tecnoloxías e a sociedade da información.
Neste enfoque, un dos principais instrumentos impulsados pola Xunta de Galicia foi a Rede de Técnicos de Emprego de Galicia cuxa posta en marcha supuxo, no seu momento, unha clara aposta da Xunta de Galicia por promover o desenvolvemento empresarial do territorio, desde unha perspectiva local, especialmente nas zonas menos favorecidas en termos socioeconómicos, a través do asesoramento a emprendedores e empresarios individuais, pero tamén, un apoio a aqueles colectivos relacionados coa promoción económica e do emprego en ámbitos específicos.
A rede, como infraestrutura especializada na promoción do emprego, adquire precisamente o seu maior potencial, grazas á súa distribución por todo o territorio da comunidade autónoma.
Porén, esta vantaxe estratéxica precisa de canles de comunicación axeitadas que confiran fluidez ao intercambio de experiencias e de información interna, para converter en sinerxias colectivas o traballo individual realizado por cada técnico, así como unha ferramenta que permita realizar unha avaliación cualitativa da actuación dos seus membros.
Por estas razóns, ponse en funcionamento a plataforma web dos técnicos de emprego de Galicia, concebida como unha rede telemática de servizos de valor engadido relacionados coa promoción do emprego local, e supón un novo instrumento de traballo para os membros da rede que vai modificar en boa parte a súa operativa, imprimindo maior axilidade e capacidade de resposta ao seu labor de asesoramento. Mediante este novo soporte na internet, achegaranse máis eficaz e rapidamente os servizos da rede aos emprendedores galegos e facilitarase de forma extraordinaria a transmisión de información entre os propios técnicos para contribuír ao reforzamento do efecto rede.
Noutra orde de cousas, esta convocatoria axústase ao disposto na Lei 38/2003, do 17 de novembro, xeral de subvencións; na Lei 9/2007, do 13 de xuño, de subvencións de Galicia e no Decreto 11/2009, do 29 de xaneiro, polo que se aproba o seu regulamento, en concreto, no relativo aos principios de concorrencia, publicidade, transparencia, obxectividade, igualdade e non discriminación na concesión das axudas.
De conformidade co previsto no citado texto refundido, o financiamento destas axudas realizarase con cargo aos créditos que figuran na aplicación orzamentaria 48.04.322A.460.0 dos orzamentos xerais da Comunidade Autónoma de Galicia para o ano 2009 (código de proxecto 200901011), por un importe de 6.347.169,71 . Os ditos créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que establezan a Conferencia Sectorial de Asuntos Laborais ou as disposicións aplicables ás axudas cofinanciadas polo Fondo Social Europeo.
Finalmente, nesta orde inclúense medidas tendentes a garantir o cumprimento das disposicións previstas nos artigos 15 e 16 da Lei 9/2007, do 13 de xuño, de subvencións de Galicia; Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, e no artigo 13 da Lei 4/2006, do 30 de xuño, de transparencia e de boas prácticas na Administración pública galega, no relativo á publicación das axudas concedidas.
Consecuentemente con todo o anterior, consultado o Consello Galego de Relacións Laborais, logo do informe favorable da Asesoría Xurídica, da Dirección Xeral de Planificación e Fondos, da Dirección Xeral de Avaliación e Reforma Administrativa e da Intervención Delegada e, no exercicio das facultades que me confire o artigo 34 da Lei 1/1983, do 22 de febreiro, modificada pola Lei 2/2007, do 28 de marzo, reguladora da Xunta e da súa Presidencia,
DISPOÑO:
Artigo 1º.-Obxecto e financiamento.
1. Esta orde ten por finalidade o establecemento das bases reguladoras, así como a convocatoria, en réxime de concorrencia competitiva, das axudas e subvencións para a contratación de axentes de emprego e desenvolvemento local, no ámbito da colaboración da Consellería de Traballo e Benestar coas entidades locais, a través dos programas de cooperación, como instrumento para promover a configuración dunha rede especializada na implantación das políticas activas de emprego e a xeración de emprego no contorno local.
2. As aplicacións orzamentarias e os créditos destinados ás axudas e subvencións establecidas nesta convocatoria, serán os que establece a Lei 16/2008, do 23 de decembro, de orzamentos xerais da Comunidade Autónoma de Galicia para 2009, na aplicación 48.04.322A.460.0 (código de proxecto 200901011) e polo importe de 6.347.169,71 .
3. Os ditos créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que establezan a Conferencia Sectorial de Asuntos Laborais ou as disposicións aplicables ás axudas cofinanciadas polo Fondo Social Europeo.
4. A distribución de créditos para o financiamento destas axudas e subvencións será directamente proporcional ao número de persoas desempregadas e á evolución do paro rexistrado no período 2004-2008 e inversamente coa evolución da poboación no citado período.
Artigo 2º.-Beneficiarios.
Poderán ser beneficiarias das axudas e subvencións previstas nesta norma as entidades locais ou entidades públicas dependentes ou vinculadas a unha Administración local que non incorran nas circunstancias establecidas no artigo 10.2º da Lei 9/2007, do 13 de xuño, de subvencións de Galicia.
Artigo 3º.-Definición e funcións dos Axentes de emprego e desenvolvemento local.
1. Os AEDL configúranse como traballadores das entidades locais ou entidades dependentes ou vinculadas a unha Administración local que teñen como misión principal colaborar na implantación das políticas activas de emprego relacionadas coa creación de actividade empresarial.
Esta colaboración na implantación das políticas activas de emprego desenvolverase conxuntamente entre a entidade contratante e a Consellería de Traballo e Benestar para o que os AEDL contratados analizarán a evolución e repercusión das medidas activas de emprego na súa zona de actuación, facilitándolle información puntual a aquela e colaborarán co resto dos integrantes da rede, na procura da mellora da súa calidade, intercambiando coñecementos e experiencias, así como desenvolvendo actividades e proxectos conxuntos.
2. Os AEDL realizarán as seguintes funcións:
a) Prospección de recursos ociosos ou infrautilizados, de proxectos empresariais de promoción económica local e iniciativas innovadoras para a xeración de emprego no ámbito local, identificando novas actividades económicas e posibles emprendedores.
b) Difusión e estímulo de potenciais oportunidades de creación de actividade entre os desempregados, promotores e emprendedores, así como institucións colaboradoras, levando a cabo accións de sensibilización cara a promoción dunha maior conciencia empresarial como oportunidade de emprego.
c) Acompañamento técnico no inicio de proxectos empresariais para a súa consolidación en empresas xeradoras de novos empregos, asesorando e informando sobre a viabilidade técnica, económica e financeira e, en xeral, sobre os plans de lanzamento das empresas.
d) Apoio aos promotores das empresas, unha vez constituídas estas, acompañándoos tecnicamente durante as primeiras etapas de funcionamento, mediante a aplicación de técnicas de consultoría en xestión empresarial e asistencia nos procesos formativos adecuados para contribuír á boa marcha das empresas creadas.
e) Calquera outra que contribúa á promoción e implantación de políticas activas de emprego, relacionadas fundamentalmente coa creación de actividade empresarial.
Artigo 4º.-Contía da subvención e período subvencionable.
1. A contía máxima das subvencións que se concederán por cada axente de emprego e desenvolvemento local será a equivalente ao 80 por 100 dos custos salariais totais, incluída a cotización empresarial á Seguridade Social por todos os conceptos, co límite máximo de 27.046 euros anuais por cada contratación subvencionada.
2. A subvención prevista no parágrafo anterior concederase por un período dun ano, podendo prorrogarse a subvención para a contratación do axente de emprego e desenvolvemento local por iguais períodos, precisándose para cada ano unha nova solicitude e concesión de subvencións.
3. A subvención para a contratación de axentes de emprego e desenvolvemento local prevista nesta orde será incompatible con outras subvencións ou axudas, con independencia do seu importe, para a mesma finalidade, procedentes de calquera Administración ou entes públicos ou privados, estatais, da Unión Europea ou de organismos internacionais.
Artigo 5º.-Presentación de solicitudes e prazo.
1. As solicitudes de subvención realizaranse no modelo oficial que figura como anexo I desta orde, que para todos os efectos se entenderá como parte integrante desta.
2. As solicitudes, en modelo oficial e dirixidas ao/á xefe/a territorial da Consellería de Traballo e Benestar para a súa resolución, de conformidade co disposto no artigo 6º, poderanse presentar no rexistro xeral da Consellería de Traballo e Benestar e dos seus departamentos territoriais, así como en calquera outro rexistro da Administración da Comunidade Autónoma de Galicia, da Administración xeral do Estado, dos concellos da Comunidade Autónoma de Galicia que teñan subscrito o oportuno convenio (Portelo Único) ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo e con independencia da súa publicación como anexos a esta convocatoria, os modelos de solicitude poden atoparse na páxina web institucional da Xunta de Galicia (
http://traballo.xunta.es/contenidos/gl/menu_transversal/ayudas_subvenciones/portada_ayudas
).
3. No caso en que se optase por presentar a solicitude ou calquera outra documentación que se achegue nas distintas fases do procedemento ante unha oficina de correos, farase en sobre aberto, para que a instancia sexa datada e selada polo funcionario de correos antes de ser certificada, segundo o establecido no artigo 31 do Real decreto 1829/1999, do 3 de decembro, polo que se regula a prestación dos servizos postais.
4. O prazo para a presentación das solicitudes para a obtención das axudas e subvencións reguladas por esta orde será dun mes a partir do día seguinte ao da publicación desta convocatoria no Diario Oficial de Galicia.
5. As solicitudes, que en todo caso deberán ser subscritas polo titular ou representante legal da entidade local beneficiaria, debidamente acreditado, deberán ir acompañadas da seguinte documentación:
I. Certificación do secretario da entidade solicitante en que conste:
a) A representación que desempeña a persoa que asina a solicitude.
b) A disposición de financiamento para pagar a parte non subvencionada pola Consellería de Traballo e Benestar.
c) A aprobación, polo órgano competente, do proxecto para o que se solicita a subvención.
d) As retribucións salariais brutas dos traballadores e traballadoras, en cómputo mensual, desagregadas por conceptos, incluída a parte proporcional das pagas extraordinarias e mais as cotizacións empresariais á Seguridade Social, con referencia da publicación oficial do convenio colectivo que resulte de aplicación no modelo que se publica como anexo V.
II. Fotocopia compulsada da tarxeta de identificación fiscal da entidade solicitante.
III. Memoria-proxecto que desenvolverá cada AEDL ou grupo de AEDL en que se especifique:
1. Breve diagnose socioeconómica da zona de actuación.
2. Definición do proxecto global.
3. Fases de desenvolvemento do proxecto.
4. Obxectivos operativos de cada fase e tempos estimados de execución.
5. Instrumentos e infraestrutura que se posúe para a súa posta en práctica.
6. Número de AEDL que se contrate.
7. Accións e actividades que desenvolven os axentes.
8. Tempo previsto para a realización do proxecto e duración estimada dos contratos.
9. Custos laborais totais anuais dos contratos.
10. Plan de adaptación dos axentes ao posto de traballo.
IV. Declaración da entidade solicitante en que se recolla o conxunto de todas as axudas ou subvencións que teña solicitadas ou concedidas para a mesma finalidade polas distintas administracións públicas competentes no modelo que se publica como anexo II.
V. Declaración responsable acreditativa de que a entidade solicitante non se encontra incursa nas prohibicións para obter a condición de beneficiarios/as, sinaladas no artigo 10.2º da Lei 9/2007, do 13 de xuño, de subvencións de Galicia, no modelo que se publica como anexo III.
VI. Ficha de solicitude de transferencia bancaria, no modelo que se publica como anexo IV.
6. Para os efectos do disposto na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, e no artigo 13 da Lei 4/2006, do 30 de xuño, de transparencia e de boas prácticas na Administración pública galega, mediante a presentación da solicitude de subvención e a sinatura do anexo I, a entidade interesada préstalle expresamente o seu consentimento á Consellería de Traballo e Benestar para incluír e facer públicos nos referidos rexistros e páxina web os datos relevantes referidos ás axudas e subvencións recibidas, así como as sancións impostas. De conformidade coa Lei orgánica 15/1999, do 13 de decembro, de protección de datos de carácter persoal, poderán exercerse os dereitos de acceso, rectificación, consulta, cancelación e oposición, mediante escrito dirixido á Consellería de Economía e Facenda.
Artigo 6º.-Procedemento.
1. O órgano competente para a instrución do procedemento será o Servizo de Promoción do Emprego do respectivo departamento territorial quen, no suposto de que a solicitude non cumpra os requisitos exixidos ou a documentación achegada conteña erros ou fose insuficiente, requirirá o solicitante para que, nun prazo de dez días, emende a falta ou achegue os documentos preceptivos, con indicación de que, se así non o fixese, terase por desistido da súa petición, cos efectos previstos no artigo 71.1º da Lei 30/1992, do 26 de novembro, logo da correspondente resolución, que deberá ditarse nos termos previstos no artigo 42º desta lei.
2. Revisados os expedientes, e completados, de ser o caso, remitiranse á comisión de valoración para a súa avaliación e informe técnico, no que se concretará o resultado da avaliación efectuada.
3. Para os efectos previstos nesta orde, a comisión de valoración estará composta polos seguintes membros: o/a xefe/a do Servizo de Promoción do Emprego ou quen o substitúa, que exercerá as funcións de presidente/a, e dous técnicos ou técnicas do dito servizo, actuando un destes como secretario ou secretaria con voz e voto.
Artigo 7º.-Criterios de valoración das solicitudes.
1. Sempre que se cumpran os requisitos establecidos nesta orde, a Comisión de Valoración prevista no artigo anterior, valorará as solicitudes presentadas conforme criterios de obxectividade, igualdade e non-discriminación dentro das disponibilidades orzamentarias, perseguindo a maior repercusión posible das subvencións no ámbito territorial, e tendo en conta os seguintes criterios de valoración específicos:
a) A existencia de AEDL contratados ao abeiro da Orde do 21 de agosto de 2008 (de 0 a 10 puntos).
b) Número de desempregados existentes no ámbito territorial da entidade solicitante (de 0 a 7 puntos).
c) Poboación susceptible de ser atendida (de 0 a 5 puntos).
d) Grao de participación dos axentes económicos e sociais con presenza no territorio na elaboración do contido e posterior desenvolvemento do plan de acción para o emprego que desenvolverá cada axente ou grupo de AEDL e vinculación dos ditos plans de accións, con pactos locais ou territoriais de emprego (de 0 a 5 puntos).
e) O grao de incidencia que na creación de postos de traballo terán as actividades que desenvolverán os AEDL (de 0 a 5 puntos).
f) O establecemento de obxectivos operativos relacionados coa creación de empresas e o fomento da cultura emprendedora (de 0 a 5 puntos).
g) Solicitudes que agrupen máis dun concello ou que se dirixan a importantes núcleos poboacionais (de 0 a 5 puntos).
h) Proxectos que na súa realización posibiliten a integración laboral dos colectivos máis desfavorecidos no mercado laboral (de 0 a 5 puntos).
i) Emprego da lingua galega na elaboración e na realización dos proxectos (de 0 a 3 puntos).
2. Para a comparación das solicitudes presentadas, establécese unha puntuación máxima de 50 puntos, co fin de establecer unha prelación entre elas de acordo cos criterios de valoración establecidos no parágrafo anterior e adxudicar, co límite fixado na convocatoria dentro do crédito dispoñible, aquelas que obtivesen maior valoración en aplicación dos citados criterios. As entidades solicitantes terán que obter como mínimo 20 puntos para acceder ás subvencións reguladas nesta orde.
Artigo 8º.-Resolución e recursos.
1. O órgano instrutor elevará o informe da comisión de valoración xunto coa proposta de resolución ao xefe/a territorial que corresponda quen, unha vez fiscalizada a proposta pola respectiva intervención territorial, resolverá a concesión ou denegación da axuda, por delegación da persoa titular da Consellería de Traballo e Benestar, mediante resolución motivada e individualizada, que se lles deberá notificar aos interesados, nos termos previstos no artigo 58.2º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. A resolución pola que se conceda a subvención que será motivada e individualizada, e que se lles deberá notificar aos interesados, nos termos previstos no artigo 58.2º da Lei 30/1992, do 26 de novembro, de réxime xurídico das administracións públicas e do procedemento administrativo común, determinará, como mínimo, a denominación do proxecto aprobado, duración e data de inicio, a contía da subvención que se vai outorgar, e demais requisitos exixibles para a súa percepción e seguimento.
3. O prazo de resolución e notificación será de seis meses, computados a partir da entrada da solicitude no rexistro do órgano competente para resolver. Transcorrido o prazo sen que se ditase e notificase resolución expresa, entenderase que esta é desestimatoria por silencio administrativo, de acordo co disposto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
4. A resolución estimatoria ou desestimatoria, ditada polo/a xefe/a territorial, esgota a vía administrativa, polo que de conformidade co disposto no artigo 46 da Lei 29/1998, do 13 de xullo, reguladora da xurisdición contencioso-administrativa, caberá a interposición de recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se fose expresa; se non o fose, o prazo será de seis meses e contarase, para o solicitante e outros posibles interesados, a partir do día seguinte a aquel en que se produza o acto presunto, agás nos casos en que procedera o requirimento regulado nos tres primeiros puntos do artigo 44 da devandita lei, en que o prazo se contará desde o día seguinte a aquel en que se reciba a comunicación do acordo expreso ou se entenda presuntamente rexeitado.
5. As subvencións concedidas ao abeiro desta orde publicaranse, con expresión da entidade beneficiaria, a contía e a finalidade, na forma que determine o órgano competente de acordo co disposto na Lei 9/2007, do 13 de xuño, de subvencións de Galicia, na Lei 4/2006, do 30 de xuño, de transparencia e de boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Artigo 9º.-Modificación da resolución de concesión.
Toda alteración das condicións tidas en conta para a concesión da subvención, así como, a obtención concorrente de subvencións ou axudas outorgadas por outras administracións ou entes públicos ou privados, estatais, da Unión Europea ou internacionais, poderá dar lugar á modificación ou revogación, respectivamente, da resolución de concesión.
Artigo 10º.-Selección dos axentes de emprego e desenvolvemento local.
1. Os AEDL seleccionaranos as entidades beneficiarias das subvencións logo da presentación de oferta na oficina de emprego correspondente, entre demandantes de emprego inscritos no Servizo Público de Emprego de Galicia que superasen con éxito os estudos de segundo ou primeiro ciclo de educación universitaria, e valorarán a experiencia profesional, así como os coñecementos extraacadémicos adquiridos en cursos monográficos de desenvolvemento local ou proxectos de emprego.
A selección deberá realizarse tendo en conta a data limite para remitir a documentación xustificativa sinalada polo artigo 13º.2 desta orde.
2. Se ao tramitar a dita oferta, non se atopasen candidatos idóneos, a entidade beneficiaria poderá acudir a outros procedementos de selección, de conformidade coa normativa vixente na materia, sempre que se garanta a idoneidade e o cumprimento dos requisitos dos candidatos mencionados no parágrafo seguinte.
Artigo 11º.-Contratación dos axentes de emprego e desenvolvemento local.
1. Os AEDL seleccionados de conformidade co procedemento establecido no artigo anterior serán contratados a tempo completo pola entidade local ou entidade dependente ou vinculada, mediante a modalidade contractual máis adecuada, de acordo coa normativa vixente, tendo en conta que, en todo caso, os contratos deberán formalizarse dentro do exercicio 2009, nos termos expresados na resolución de concesión.
2. A concesión e desfrute destas axudas non suporá, en ningún caso, relación contractual ou laboral coa Xunta de Galicia.
Artigo 12º.-Adaptación inicial e actualización permanente da súa formación.
1. As entidades beneficiarias garantirán a adaptación dos AEDL aos seus postos de traballo, facilitándolles o acceso á metodoloxía e cantas técnicas sexan necesarias para o mellor desenvolvemento das súas funcións, poñendo á súa disposición os equipamentos e medios materiais adecuados, tales como equipamentos informáticos precisos, así como acceso á internet e correo electrónico, ademais do acceso á formación que se estableza.
2. O departamento territorial correspondente da Consellería de Traballo e Benestar poderá comprobar, mediante visitas aos centros de traballo ou outros procedementos, a idoneidade dos mencionados procesos de adaptación.
3. Co fin de garantir a adecuada coordinación, formación e actualización permanente deste persoal técnico, a Consellería de Traballo e Benestar, en colaboración con outros departamentos e/ou entidades públicas da Xunta de Galicia, organizará, con medios propios ou alleos, cantas actuacións considere conveniente, a través de reunións de coordinación, cursos ou xornadas de traballo, facilitando a este regularmente información sobre normativa, desenvolvemento de plans e outras cuestións que se consideren de interese.
4. A asistencia e participación nestas actividades de formación, coordinación, divulgación e actualización será obrigatoria, polo que as entidades beneficiarias da subvención deberán facilitar a participación dos AEDL nas citadas actuacións durante o horario de traballo.
Artigo 13º.-Xustificación e pagamento.
1. O aboamento da subvención farase efectivo unha vez cumprido o obxecto para o que foi concedida, o que se xustificará mediante a presentación da seguinte documentación:
a) Orixinais ou copias compulsadas dos respectivos contratos de traballo formalizados e debidamente comunicados á oficina de emprego.
b) Orixinais ou copias compulsadas dos partes de alta ou certificación que acredite a alta na Seguridade Social dos traballadores contratados.
c) Unha declaración complementaria do conxunto de todas as solicitudes efectuadas ou concedidas para a mesma finalidade das distintas administracións públicas competentes, segundo o modelo que se que se publica como anexo II e que estará á disposición na web institucional da Xunta de Galicia (
http://traballo.xunta.es/contenidos/gl/menu_transversal/ayudas_subvenciones/programas-de-cooperacion
).
d) Os datos relativos á titulación e experiencia profesional do AEDL, debidamente acreditados.
e) Se é o caso, certificación do secretario da entidade solicitante sobre os resultados da presentación de oferta ante o Servizo Público de Emprego e/ou os custos da contratación, indicando o salario bruto mensual desagregado por conceptos e a cotización empresarial á Seguridade Social, no modelo que se publica como anexo V, cando estes sexan inferiores aos custos certificados no momento da presentación da solicitude de subvención.
f) Unha fotografía do cartel informativo e a súa localización, nos termos sinalados no artigo 18º.
2. A documentación xustificativa deberá remitirse ao respectivo departamento territorial no prazo dun mes desde o inicio da contratación e, con carácter xeral, como data límite o 1 de decembro do ano 2009, agás a documentación relativa ás prórrogas das subvencións concedidas que deban formalizarse con posterioridade á dita data, sen prexuízo do disposto no artigo 11º.1.
Artigo 14º.- Obrigas das entidades beneficiarias.
As entidades beneficiarias, ademais das establecidas na Lei 9/2007, do 13 de xuño, de subvenciones de Galicia, deberán cumprir as seguintes obrigas:
1. Poñer á disposición dos AEDL todos os medios materiais necesarios para o correcto desenvolvemento das súas funcións e, en particular, os equipamentos informáticos precisos, así como acceso á internet e correo electrónico.
2. Utilizar as ferramentas informáticas postas á disposición dos técnicos, especialmente, o sistema telemático de elaboración e xestión da memoria de actividades que permita avaliar as actuacións levadas a cabo por aqueles.
3. No prazo de dous meses desde o remate do período subvencionado, remitirlle ao departamento territorial da Consellería de Traballo e Benestar, copias compulsadas das nóminas aboadas aos traballadores e traballadoras que se contraten e dos boletíns de cotización á Seguridade Social (modelos TC-1 e TC-2), así como os documentos bancarios correspondentes (extractos ou cargos bancarios) e mais o resumo anual de retencións sobre os rendementos do traballo (modelo 190 IRPF).
4. Someterse ás actuacións de comprobación efectuadas pola Consellería de Traballo e Benestar, e pola Inspección de Traballo e Seguridade Social, e ás de control financeiro que corresponden á Intervención Xeral da Comunidade Autónoma e ás previstas na lexislación do Consello de Contas.
5. Darlle publicidade á actuación, así como a utilización do logotipo da rede de técnicos de emprego de Galicia, nos distintos elementos de comunicación, segundo establece o artigo 18º.
6. Comunicar, no prazo de 10 días, ao departamento territorial da Consellería de Traballo e Benestar que corresponda:
a) As subvencións ou axudas solicitadas e/ou obtidas para a mesma finalidade, procedentes de calquera outra Administración ou ente público estatal ou internacional.
b) Aquelas modificacións substantivas que afecten a realización da actividade que desenvolvan os AEDL contratados, co obxecto de que poida valorar se o seu carácter produce unha alteración substancial das condicións tidas en conta para a concesión da subvención.
7. Cumprir as demais obrigas que poidan derivar desta orde ou das resolucións e instrucións que, se é o caso, se diten para o seu desenvolvemento e execución.
Artigo 15º.-Avaliación das actividades levadas a cabo polos AEDL.
1. Co obxecto de ofrecer unha información detallada sobre a xestión e os resultados alcanzados para cada unha das actuacións e servizos promovidos polos AEDL, ponse en marcha un sistema telemático de elaboración e xestión da memoria de actividades que permita avaliar, en tempo real, as actuacións que están sendo levadas a cabo por aqueles.
2. Os datos e a información sobre os servizos e actuacións en que os axentes tomen parte deberán ser subministrados en tempo real, de xeito que, a Consellería de Traballo e Benestar poida, en calquera momento, ter coñecemento das distintas actuacións que están a levar cabo as/os axentes.
Artigo 16º.-Revogación.
1. O incumprimento total ou parcial de calquera dos requisitos, condicións, finalidades ou calquera outro incumprimento do réxime xurídico establecido nesta orde, na resolución de concesión, así como calquera das circunstancias previstas na Lei 9/2007, do 13 de xuño, de subvencións de Galicia, dará lugar á perda total ou parcial da subvención concedida e ao reintegro das cantidades indebidamente percibidas pola entidade coa exixencia dos xuros de demora, nas condicións e de conformidade co establecido no texto refundido da Lei de réxime financeiro e orzamentario de Galicia e nas súas normas de desenvolvemento, sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
2. En todo caso, dará lugar ao seu reintegro total:
a) Non cumprir cos requisitos exixidos na convocatoria.
b) Destino da subvención a unha finalidade diferente a aquela para a que foi concedida.
Artigo 17º.-Prórroga da subvención.
1. As entidades beneficiarias poderán solicitarlle á Consellería de Traballo e Benestar a prórroga da subvención concedida por cada AEDL contratado ao abeiro da Orde do 21 de agosto de 2008, no prazo previsto no artigo 5.4º, xuntándolle á dita solicitude a documentación exixida con carácter xeral no artigo 5.5º. As solicitudes de prórroga competirán en réxime de concorrencia competitiva coas solicitudes novas.
2. A resolución que, de ser o caso, aprobe a concesión da prórroga, poderá ter efecto retroactivo, sempre que non se interrompese a contratación e a prestación dos servizos polo AEDL.
3. O aboamento da subvención farase efectivo unha vez cumprido o obxecto para o que foi concedida, o que se xustificará mediante a presentación da seguinte documentación:
a) Se é o caso, prórroga do contrato formalizada e debidamente comunicada á oficina de emprego correspondente.
b) Unha declaración complementaria do conxunto de todas as solicitudes efectuadas ou concedidas para a mesma finalidade das distintas administracións públicas competentes, segundo o modelo que se que se publica como anexo II e que estará á disposición na web institucional da Xunta de Galicia (
http://traballo.xunta.es/contenidos/gl/menu_transversal/ayudas_subvenciones/programas-de-cooperacion
).
c) Certificación do secretario da entidade local sobre os custos da contratación, indicando o salario bruto mensual desagregado por conceptos e a cotización empresarial á Seguridade Social, no modelo que se publica como anexo V, cando estes sexan inferiores aos certificados no momento da presentación da solicitude de subvención.
d) Unha fotografía do cartel informativo e a súa localización, nos termos sinalados no artigo 18º.
4. A comprobación da permanencia en alta na Seguridade Social realizaraa o Servizo de Promoción do Emprego do respectivo departamento territorial a través das correspondentes aplicacións informáticas.
5. A documentación xustificativa deberá remitirse ao respectivo departamento territorial no prazo dun mes desde o inicio do novo período de contratación e, con carácter xeral, como data límite o 1 de decembro do ano 2009.
Artigo 18º.-Publicidade.
1. Para os efectos de difusión pública, no lugar onde se realice o servizo, deberá figurar, de forma visible, cartel informativo, no modelo normalizado establecido no Manual de identidade corporativa da rede de técnicos de emprego de Galicia, publicado na web institucional da Xunta de Galicia
http://traballo.xunta.es/contenidos/gl/menu_transversal/ayudas_subvenciones/sec_ayudas_carteles_informativos
, no que constará o cofinanciamento pola Consellería de Traballo e Benestar.
2. Para os efectos de ofrecer unha imaxe unificada e global da Rede de Técnicos e Técnicas de Emprego de Galicia, cara aos usuarios e ás usuarias dos seus servizos en toda a comunidade autónoma, que permita unha mellor e máis rápida identificación deles, deberá utilizarse o conxunto de normas gráficas recollidas no Manual de identidade corporativa da rede de técnicos de emprego de Galicia, para a utilización do logotipo da rede, nos distintos elementos de comunicación, o que redundará nunha maior calidade das prestacións desenvolvidas polos e polas axentes.
Disposicións adicionais
Primeira.-A concesión das axudas e subvencións previstas nesta orde estará suxeita á existencia de crédito orzamentario tendo como límite global a cantidade de 6.347.169,71 euros prevista na aplicación 48.04.322A.460.0 dos orzamentos xerais da Comunidade Autónoma de Galicia para o ano 2009 (código de proxecto 200901011).
Segunda.- Apróbase a delegación de atribucións da persoa titular da Consellería de Traballo e Benestar nos/as xefes/as territoriais, no ámbito dos seus respectivos territorios, para resolver a concesión ou denegación das axudas e subvencións previstas nesta orde; para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións concesorias de que traen causa, ditadas por delegación da persoa titular da Consellería de Traballo e Benestar.
Terceira.-Se, por calquera causa, no momento en que a Comisión de Valoración teña que examinar as solicitudes, algún dos seus compoñentes non puidese asistir, será substituído pola persoa que para o efecto designe o/a xefe/a territorial.
Cuarta.-As entidades beneficiarias destas axudas están suxeitas ao réxime de infraccións e sancións en materia de subvencións, previsto no título IV da Lei 9/2007, do 13 de xuño, de subvencións de Galicia.
Disposicións derradeiras
Primeira.-Autorízase a persoa titular da Dirección Xeral de Promoción do Emprego para ditar, no ámbito das súas competencias, as resolucións e instrucións necesarias para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de agosto de 2009.
Beatriz Mato Otero
Conselleira de Traballo e Benestar
Ver referencia pdf "18200D004P011.PDF"
ANEXO V
Ver referencia pdf "18200D004P011.PDF"